**ELŐTERJESZTÉS**

**Körmend város Önkormányzata Képviselő-testülete 2013. december 5-i ülésére**

**Tárgy:** helyi menetrend szerinti autóbusszal történő személyszállítás tarifajavaslatai

Tisztelt Képviselő-testület!

Körmenden a helyi menetrend szerinti autóbusszal történő személyszállítást a Vasi Volán Zrt. végzi.

A Vasi Volán minden év novemberében terjeszti elő a következő évi tarifajavaslatát.

A tarifajavaslat elkészítésekor több, bizonytalan tényezővel is számolni kell, ezek közül az egyik legjelentősebb az üzemanyagár.

A Vasi Volán Zrt. számításai szerint a 2013. évi ráfordítás várhatóan a tervezett szinten alapul. Ehhez az utasoktól származó bevétel és a központi támogatás mellett szükség volt az Önkormányzat veszteségkiegyenlítő finanszírozására is. (A helyi menetrend szerinti személyszállítás országosan és ennek megfelelően Vas megyében is veszteséges tevékenység.)

A Vasi Volánnal kötött szerződés alapján 2013. évben a szolgáltatás rögzített költsége, mely tartalmazza az indokolt ráfordításokat és az ágazatban szokásos mértékű nyereséget, max. 410/ külszolgálati km. lehet. Ehhez képest a szolgáltató 330-340 Ft/km. közötti áron tudja biztosítani a szolgáltatást, azaz láthatóan maga is mindent megtesz a költséghatékony működtetés érdekében.

2013. évben a Vasi Volánnak Körmenden várhatóan (tervezetten) képződő bevétele az alábbi:

|  |  |  |  |  |
| --- | --- | --- | --- | --- |
|  |  |  |  | **2013. évi várható bevétel** |
|  |  |  |  |
| Vonaljegy |  | | | 832 000 |
| Összvonalas bérletjegy |  | | | 16 000 |
| Tanuló-nyugdíjas bérletjegy |  | | | 870 000 |
| **Utasok által fizetett bevétel** |  | | | **1 718 000** |
| Árkiegészítés - 65 éven felüliek után | |  |  | 1 989 600 |
| -Tan.-nyugd. bérletjegyek után | |  |  | 771 000 |
| **Nettó bevétel összesen:** | |  |  | **4 478 600** |
|  | |  |  |  |

Látható, hogy az összvonalas bérletjegy eladása gyakorlatilag nulla, míg a legtöbb értékesítés a vonaljegyekre és a kedvezményes bérletekre esik.

A tarifajavaslat I. változata nem számol díjemeléssel, míg a II. változat 3%-os emelést javasol. A II. változat esetében a jegyárak az alábbiak szerint alakulnak:

2013. 2014.

Vonaljegy (elővételben) 205 Ft. 210 Ft.

Összvonalas havi bérlet 5880 Ft 6060 Ft.

Összvonalas félhavi bérlet: 3930 Ft. 4050 Ft.

Havi bérletjegy tanulónak, nyugdíjasnak

1930 Ft. 1990 Ft.

Ezen II. változat esetében változatlan utasforgalom mellett 4.973.900 Ft. a tervezett veszteség 2014. évre, amit az Önkormányzatnak kell kompenzálnia. Ezen összeg az I. változat esetében 5.021.400 Ft. lenne.

Látható, hogy a leggyakrabban vásárolt bérletek és jegyek (havi tanulóbérlet, vonaljegy) esetében az emelkedés nem számottevő, viszont alkalmas arra, hogy a szolgáltató optimalizált szinten tudja tartani a működését.

A hatályos jogi szabályozás szerint a díjat úgy kell megállapítani, hogy a hatékonyan működő közlekedési szolgáltató közlekedési közszolgáltatásokkal felmerülő indokolt költségeire és a működéséhez szükséges nyereségre fedezetet biztosítson, tekintettel az elvonásokra és a támogatásokra is, valamint biztosítsa a személyszállítási közszolgáltatások egyéni közlekedéssel szembeni versenyképességét.

Kérem a tisztelt Képviselő-testületet, hogy döntsön a tarifajavaslat felől. Az előterjesztésben leírtak alapján a II. változat szerinti tarifajavaslatot építettük be a rendelet-tervezetbe.

Körmend, 2013. november 11.

**Bebes István**

**polgármester**

**Körmend város Önkormányzata Képviselő-testülete …./…. (… . …)**

**önkormányzati rendelete**

## a helyi menetrendszerinti autóbusz-közlekedés viteldíjairól szóló

**22/2000. (XII.01.) önkormányzati rendelet**

**módosításáról**

*Körmend város Önkormányzata Képviselő-testülete az Alaptörvény 32.cikk (1) a) pontjában, valamint a személyszállítási szolgáltatásokról szóló 2012. évi XLI. törvény 31.§ (5) bekezdésében kapott felhatalmazás alapján eljárva a következőket rendeli el:*

## 1.§ Körmend város Önkormányzata Képviselő-testületének a helyi menetrendszerinti autóbusz-közlekedés viteldíjairól szóló 22/2000. (XII.01.) önkormányzati rendelet (továbbiakban rendelet) 2.§ -a helyébe a következő rendelkezés lép:

„2.§ A helyi autóbusz-közlekedés viteldíjai:

Nettó Bruttó

1. Vonaljegy: 165,-Ft. 210,- Ft
2. Összvonalas névre szóló bérletjegy – havi: 4772,-Ft. 6060.- Ft

– félhavi: 3189.-Ft. 4050,- Ft

1. Tanuló-nyugdíjas havi bérletjegy: 1567,-Ft. 1990 ,- Ft”

3. § A rendelet 2014. január 1-én lép hatályba.

Körmend, 2013. november 28.

Bebes István sk. Dr. Stepics Anita sk.

polgármester jegyző

A rendelet kihirdetésének ideje:

2013…………………………….

**Indokolás:**

A hatályos jogi szabályok szerint a helyi autóbusszal végzett menetrend szerinti személyszolgáltatás viteldíjait az ellátásért felelős állapítja meg rendeletben. A díjat úgy kell megállapítani, hogy a hatékonyan működő közlekedési szolgáltató közlekedési közszolgáltatásokkal felmerülő indokolt költségeire és a működéséhez szükséges nyereségre fedezetet biztosítson, tekintettel az elvonásokra és a támogatásokra is, valamint biztosítsa a személyszállítási közszolgáltatások egyéni közlekedéssel szembeni versenyképességét.

A rendelet ezen feltételek teljesülése mentén készült el.